Товаришство Исусово

**Товаришство Исусово**,  *Societas Iesu*, куртанка  *SI*, або *SJ*, бесѣдно **йезуитскый орден**, **йезуиты** — еден з найвекшых и найстаршых монашых орденох Католицкой Церкви. 

## Взник
Закладательом ордена были в року 1534 испанскый монах Игнац зоз Лойолы и его товарише (Париж, 15. август 1534), а официалный взник ордена ся пише роком 1540, коли быв орден схваленый Папом Павлом III. (27. септембер 1540, папска була *Regimini militantis ecclesiae*), Была то доба Реформации и главна задача ордена была противостати росширѣню протестантства.

## Характерности ордена
;Членство:Кандидат на членство мать скласти вступный екзамен, одбыти дварочный новициат, по чому буде допущеный до зложѣня простых обѣтох (послушность, цность, убогость). По зложѣню обѣтох доставать статус схоластика, циже одбываючого науку. Наука складать ся зоз штудий гуманитарных (1–2 рокы), филозофичных (3 рокы), педагогичной практикы в коледжах (3–5 рокы), наконець теологичных штудий (4 рокы). По науцѣ наслѣдуе еще еден рочный новициат, пак буде схоластик допущеный до зложѣня четвертого обѣта — безоглядной послушности росказам Апостолской столицѣ. Такый монах ставать ся повноправным членом ордена (professi quatuor votorum), може выберати и быти выбраный на урядны посты и може быти посланый з христиансков мисиов до хотьякой точкы Землѣ. Тоты, што не указали ся доста способны до наукы, не суть допущаны ку четвертому обѣту и в статусѣ помочникох духовных (professi trium votorum) не мають тоты права, але по десятьох роках службы можуть ся змагати о их зысканя. 
;Организация:Товаришство Исуса — строго централизована организация, в чолѣ котрой стоить генерал ордена (Superior generalis). Територию земной кулѣ роздѣлили на 77 провинций, споеных до 12 асистенций (напримѣр: Середньой Америкы, Южной Америкы, славянскых держав и т.&nbsp;д.).

:В чолѣ асистенций стоять *асистенты*, в чолѣ провинций — *провинциалы*. Найвысшым органом е Генерална конгрегация, котра выберать генерала и зберать ся по смерти генерала ордена, а тыж в иншой потребѣ може быти скликана генералом, або его асистентами. Superior generalis занимать пост доживотно, иншы урядникы на три рокы.

## Роспущѣня Товаришства

Главным польом чинности товаришство мало универзиты и школство в цѣлому. З часом стали ся они монополистами в той сферѣ в католицкых державах, и чинили силну конкуренцию в некатолицкых. Товаришство окрем того вело успѣшны торговы операции, што тыж было нежадане про конкурентох. 

В Японии  уже в року 1614 обернули в христианство понад милион людей. Успѣхы, методы и идеология Товаришства пробудили против него суперѣня, зависть и интригы. Зачали ся под выдуманыма претекстами преслѣдованя, ограничѣня и выгнаня организаций йезуитох. Португалия розорвала дипломатичны одношѣня з Апостолсков столицьов, жадаючи заказаня Товаришства.
Опозиция Товаришству од великых католицкых монархох Европы (Испании, Португалии, Франции) примусила папу Клемента XIV. роспустити орден в року 1773 (бреве *Dominus ac Redemptor*, 21. юл 1773).

Товаришство в року 1773 мало 22&nbsp;500 членох, 41 провинцию, 669 коледжи, 20 академий и 800 школ розличной величины. Папа  Клемент XIV. в своем бреве не кладе жадны вины на Товаришство, лем выличать тоты претензии, што против них поднесли в другых державах, але нич не каже, ци были они справедливы ани не называть йезуитох винныма, за причину свого рѣшѣня о роспущѣню ордена подавать охоту вернути добры одношѣня  меджи Апостолсков столицьов и свѣтовыма монархиями.

## Обновлѣня Товаришства
Роспущѣня ордена было в силѣ сорок рокы. Закрыли ся коледжѣ, мисии, стали розличны програмы. Авшак Товаришство дале екзистовало в Китаю и в Индии, в Пруссии и в России. Фридрих II. и Катарина II. Велика дали знати Апостолской столици, же не мають лѣпшых и хосеннѣйшых священикох од йезуитох, а зато хочуть, обы зостали. Товаришство обновив в правах Папа Пий VII. в року 1814 (7. августа 1814, булла *Sollicitudo omnium ecclesiarum*).

## Товаришство в сучасности
Товаришство в року 1965 году мало 31. Генералну конгрегацию, де выбрало нового генерала, о. Педро Аррупе и поклало задачу о дакотрых необходных змѣнах. По 10 роках о. Педро Аррупе зобрав 32. Генералну конгрегацию, котра утвердила, же первостепенна мисия «служѣня вѣры», вызначена 31. конгрегациев, доповнять ся и другов задачов — участьов ордена в бою за справедливость во свѣтѣ.

В сучасности Товаришство Исусово фактично цѣлком контролуе католицкы новинкы, радио, телевизию, выдавать понад 1&nbsp;000 часописох и новинок в понад 50 языках сумарным накладом 150 милионы.

## Жерела и одказы
* **Podręczna Encyklopedia Kościelna** (opracowana pod kierunkiem ks: ks Stan. Galla, Jana Niedzielskiego, Henr. Przczdzłeckiego, Ant. Szlagowskiego, Ant. Tauera i redaktora ks Zygm. Chelmlcklego). Tt. 19-20.  Wydawnictwo biblioteki dzieł chrześcijańskich.  Warszawa, 1910.
* **Овсиенко Ф.Г.**: Иезуиты. //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус) С. 479.
* 
* 

## Референции

Катеґорія:Католицкы монашы ордены